G7-beraad lewer geen resultaatPres. Cyril Ramaphosa lewer insette op die eerste dag van die G7-beraad in die Afrika-vennootskapsvergadering. Links van hom sit Angela Merkel, Duitsland se kanselier, en agter hulle is dr. Naledi Pandor, Suid-Afrika se minister van internasionale betrekkinge en samewerking. Foto: Jairus Mmutle/GCIS Biarritz is ŉ lieflike strandoord in die Baskiese deel van Suidwes-Frankryk. Dit is moeilik om aan ŉ mooier bestemming vir ŉ belangrike beraad van sewe van die wêreld se belangrikste leiers te dink. Maar selfs die mooiste somerweer, pragtige strande, asemrowende argitektuur en van die heerlikste etes, voorberei deur top- Franse sjefs, was die afgelope naweek nie genoeg om die G7-beraad, wat in Biarritz aangebied is, ŉ sukses te maak nie. Terwyl die Franse president alles in sy vermoë probeer doen het om konsensus met sy ses kollegas van die VSA, Kanada, Duitsland, Italië, Japan en die Verenigde Koninkryk te bewerkstellig, was hy grootliks onsuksesvol. Die 2019 G7-beraad sal eerder onthou word vir onenigheid, onsekerheid en ŉ knaende onvermoë van dié sewe leiers om werkbare oplossings vir ekonomiese, veiligheids- en ander uitdagings te vind. Die G7 is ŉ jaarlikse vergadering van sewe van die wêreld se mees ekonomies-gevorderde lande. In totaal verteenwoordig die huidige sewe lidlande meer as 50% van die wêreld se ekonomiese uitset. Rusland het in 1998 by die groep aangesluit, maar is in 2014 weens sy militêre betrokkenheid in die Oekraïne uitgeskop. Leiers van ander lande word ook jaarliks deur die gasheerland na die beraad genooi. Die groot probleem met vanjaar se beraad was dat byna elkeen van die sewe leiers tans in ŉ verswakte posisie in hul eie lande verkeer. President Donald Trump se gewildheid is onder baie druk en daar heers ernstige kommer onder Republikeine oor sy kanse om volgende jaar herkies te word. Die handelsoorlog met China is besig om die Trump-agenda te oorheers. In Europa het Giuseppe Conté reeds as eerste minister van Italië bedank. In Duitsland is Angela Merkel onder toenemende politieke druk terwyl haar Christelik-Demokratiese Unie steun verloor en na verwagting eerskomende Sondag in verkiesings in die deelstate Brandenburg en Sakse heelwat swakker as vyf jaar gelede gaan doen. In Frankryk is Emmanuel Macron se gewildheid ook steeds onder baie druk en in die Verenigde Koninkryk verkeer Boris Johnson onder groot druk om ŉ oplossing vir die Brexit-krisis te vind. In Kanada is die eerste minister Justin Trudeau se Liberale Party agter in die meeste peilings en kan sy politieke loopbaan in Oktober se verkiesing kort geknip word. Die een uitsondering is dalk Shinzō Abe in Japan, maar ook hý kan nie op sy louere rus nie omdat daar ernstige kommer oor die toestand van die Japanse ekonomie bestaan. Met verswakte politieke leiers wat oor hul eie gewildheid bekommerd moet wees, maak dit seker sin dat daar nie juis die naweek konsensus bereik kon word oor sake soos die oorlog in Sirië, die verhouding met Rusland, die kernooreenkoms met Iran, die beëindiging van die VSA se handelsoorlog met China, klimaatsverandering of bloot net stappe om te verhoed dat ŉ globale resessie binnekort ontwikkel nie. Met min uitkomste kyk gewone landsburgers na ŉ gebeurtenis soos die G7-beraad en wonder waarom dit nog enigsins plaasvind. Die onvermoë van politieke leiers om saam oplossings te vind gaan eerder tot meer afkeur in hul leierskap aanleiding gee. Terwyl die G7 juis ontstaan het uit die behoefte van groot, magtige lande om sekerheid te help skep, het vanjaar se G7-beraad eerder bygedra tot groter internasionale politieke onsekerheid.